b'\n_START_ARTICLE_\nBumbuna\n_START_SECTION_\nBumbunan vesivoimala ja rautakaivos\n_START_PARAGRAPH_\nBumbunan kaupungin v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 on kaksi kansallisesti eritt\xc3\xa4in merkitt\xc3\xa4v\xc3\xa4\xc3\xa4 teollisuuskohdetta: Bumbunan vesivoimala ja Tonkolilin rautakaivos.\n_START_SECTION_\nBumbunan pato ja vesivoimala\n_START_PARAGRAPH_\nBumbunan 88 metri\xc3\xa4 korkea ja 400 metri\xc3\xa4 leve\xc3\xa4 pato valmistui sis\xc3\xa4llissodan takia runsaasti my\xc3\xb6h\xc3\xa4styneen\xc3\xa4 vuonna 2009. Pato sijaitsee Rokeljoessa vajaa 4 kilometri\xc3\xa4 Bumbunan kaupungista yl\xc3\xa4juoksulle p\xc3\xa4in (koordinaatit 9.0714\xc2\xb0N, 11.7230\xc2\xb0W ). Vesivoimalan ensimm\xc3\xa4inen vaihe oli suuruudeltaan 50 MW. Samassa yhteydess\xc3\xa4 rakennettiin 200 kilometri\xc3\xa4 161 kilovoltin suurj\xc3\xa4nnitelinjaa. Voimalan toiminnassa ja voimansiirrossa on kuitenkin ollut ongelmia. Muun muassa siirtolinjojen ja muuntamoiden puutteellisuuden takia vesivoimalan koko kapasiteettia p\xc3\xa4\xc3\xa4stiin k\xc3\xa4ytt\xc3\xa4m\xc3\xa4\xc3\xa4n p\xc3\xa4\xc3\xa4kaupunki Freetownin seudulla vasta vuonna 2015. Valmisteilla olevassa toisessa vaiheessa voimalaitokseen tehoa on tarkoitus kasvattaa huomattavasti lis\xc3\xa4generaattoreilla, ja nostaa vesivoimalan yhteistehoa 372\xe2\x80\x93387 MW:iin. Lis\xc3\xa4ksi uusitaan suurj\xc3\xa4nnitelinja Bumbunasta Freetowniin sek\xc3\xa4 alueellisia muuntamoja ja siirtolinjoja. Kakkosvaiheen rakennust\xc3\xb6iden odotetaan alkavan vuosina 2018\xe2\x80\x932020.\n_START_SECTION_\nTonkolilin (Bumbunan) rautakaivos\n_START_PARAGRAPH_\nLinnuntiet\xc3\xa4 runsaan 7 kilometri\xc3\xa4 Bumbunasta it\xc3\xa4\xc3\xa4n sijaitsee suuri African Minerals Ltd (AML) -kaivosyhti\xc3\xb6n avokaivoksena toimiva rautamalmikaivos (koordinaatit 8.9883\xc2\xb0N, 11.7094\xc2\xb0W ). Se on yksi Sierra Leonen viidest\xc3\xa4 keskeisimm\xc3\xa4st\xc3\xa4 kaivoshankkeesta. Kaivos tuotti jo yl\xc3\xb6sajovaiheessaan vuonna 2013 jo yhteens\xc3\xa4 16,9 miljoonaa tonnia 57,6 prosentin rautapitoisuuden malmia. Loppuvuonna 2014 yhti\xc3\xb6 ilmoitti matalan rautamalmin hinnan ja ebolaepidemian aikana ongelmista rahoituksessaan ja joutuvansa keskeytt\xc3\xa4m\xc3\xa4\xc3\xa4n malmin tuotannon. Huhtikuussa 2015 aiempi v\xc3\xa4hemmist\xc3\xb6omistaja ja lainoittaja, kiinalainen Shandong Iron and Steel Group (SISG) osti yhti\xc3\xb6st\xc3\xa4 itselt\xc3\xa4\xc3\xa4n puuttuneet 75 prosenttia rahoitusvaikeuksiin joutuneesta yhti\xc3\xb6st\xc3\xa4, joten yhti\xc3\xb6 siirtyi t\xc3\xa4ysin kiinalaisomistukseen. Kiinalaisomistaja kertoi k\xc3\xa4ynnist\xc3\xa4v\xc3\xa4ns\xc3\xa4 Tonkolilin kaivoksen rautamalmituotannon uudelleen my\xc3\xb6hemmin samana vuonna ja investoivansa my\xc3\xb6s kasvattaakseen kaivoksen vuosikapasiteetin 25 miljoonan tonniin. Tonkolili on Afrikan suurimpia rautamalmikaivoksia ja yksi suurimmista magnetiittiesiintymist\xc3\xa4. Kaivokselta johtaa kaivosyhtion omistama rautatie Makenin ja Lunsarin kaupunkien pohjoispuolitse Atlantin rannikolle kaivosyhti\xc3\xb6n Pepelin satamaterminaaliin. Vuoden 2016 lopussa kiinalainen omistaja toi esille suunnitelmansa investoida 700 miljoonaa dollaria raudanjalostukseen Sierra Leonessa sen sijaan, ett\xc3\xa4 rautamalmi laivattaisiin jatkossakin jalostamatta Kiinaan tai muihin maihin._NEWLINE_Kaivosyhti\xc3\xb6n paikallisv\xc3\xa4est\xc3\xb6\xc3\xa4 pahoin syrjiv\xc3\xa4\xc3\xa4 toimintaa on esimerkiksi ihmisoikeusj\xc3\xa4rjest\xc3\xb6 Human Rights Watch kritisoinut.'